༡བསྟེན་རུང་བའི་སྤྱོད་ལམ།དུས་རྒྱུན་གྱི་འཚོ་བའི་ནང་རྒས་པ་རྣམས་ཕྱི་ལ་འགྲོ་དགོས་པ་བྱུང་ན་ཐོག་མར་ཡུལ་གང་དེའི་གནམ་གཤིས་ལ་གསལ་བོར་བརྟགས་ནས་འགྲོ་རྒྱུ་ལས་གང་བྱུང་དུ་འགྲོ་བར་མི་བརྩམ་ལ།གཙོ་བོ་རང་གི་གཟུགས་པོའི་བདེ་ཐང་གི་ཆེད་ལ་བསམ་མནོ་གཏོང་རྒྱུ་ནི་ཤིན་ཏུ་གལ་ཆེ།ལྷག་པར་དུ་རྒས་པ་ནི་རླུང་གི་རང་བཞིན་གྱི་མི་ཡིན་པའི་ཆ་ནས་ཡུལ་དྲོ་སར་འདུག་པ་དང་།གནས་ཁང་དང་མལ་གོས་སོགས་ཀྱང་དྲོ་བའི་རིགས་བསྟེན་དགོས་རྒྱུ་རེད།དེ་བཞིན་དུ་གཉིད་ལོག་གི་སྤྱོད་ལམ་དང་ཁྲུས་ཀྱི་སྤྱོད་ལམ་གང་ཡང་ཐོག་མར་རྒན་པ་ཁོ་རང་ཚོའི་རང་བཞིན་དང་གཟུགས་པོའི་གནས་ཚུལ་སོགས་ལ་བསྟུན་ནས་གང་ལ་གང་འཚམ་གྱི་སྤྱོད་ལམ་ཞིག་བསྟེན་ན་བཟང་ལ།མདོར་བསྡུས་ན་དཔལ་ལྡན་རྒྱུད་བཞིའི་རྒྱུན་སྤྱོད་ཀྱི་ལེའུའི་དགོངས་པ་བཞིན་སྦྱོར་བ་ལག་ཏུ་ལེན་ཤེས་ན་རྒན་པོའི་ལུས་སེམས་བདེ་ཐང་གི་ཕྱོགས་ལ་ཕན་པ་ཆེན་པོ་ཡོད་པ་རེད།